Sur Editur, Il-ġimgħa li għaddiet il-Prim Ministru ħabbar li hu mhux favur l-estensjoni tal-Port Ħieles fuq in-naħa tar-residenti. Ma nistax ma nfakkarx li, fi żmien amministrazzjoni preċedenti, permessi ta' estensjonijiet kienu jinħarġu mingħajr ebda ħsieb ta' kif se jintlaqtu (b'mod negattiv) ir-residenti ta' Birżebbuġa. Ftit li xejn konna ningħataw widen minkejja bosta sforzi biex isir studju fuq l-impatt soċjali. Impatt li mhux biss iħalli effett fuq dawk li joqogħdu fil-viċinanzi, imma anke dawk li joqogħdu ftit 'il bogħod lejn in-naħat tal-Qajjenza. Tajjeb li wieħed jirrifletti fuq kemm jista' jħalli impatt negattiv fuq il-ħajja soċjali ta' dawk li joqogħdu f'Birżebbuġa: il-valur tal-proprjetà naqas; tfal li trabbew fil-komunità ta' Birżebbuġa lanqas biss jgħaddilhom minn rashom li jibqgħu jgħixu f'Birżebbuġa; tniġġis tal-arja, baħar, storbju u sa ftit tas-snin ilu anke tniġġis ta' dawl (billejl). Dawn il-fatturi kollha msemmija wasslu sabiex matul is-snin saret bidla ta' nies li raw Birżebbuġa bħala alternattiva oħra għal irħula bi proprjetà bi prezz irħis ikkumparat ma' rħula tal-istess żona. Nies li ħafna minnhom għandhom kulturi differenti minn dik li konna mdorrijin ngħixu fiha aħna. Dan affettwa għax beda jintilef is-sens ta' komunità u li fiċ-ċirkustanzi attira ċertu mġiba. B'hekk irridu nħarsu 'l quddiem u naraw kif nistgħu noħolqu bilanċ għal din is-sitwazzjoni li nħolqot u kompliet tikber minħabba li Birżebbuġa ġiet ittimbrata bħala raħal tal-industrija. Il-mira li għandu dan il-Gvern hija li jwettaq proġetti li kienu ilhom snin imwiegħda fir-raħal tagħna, iżda li Gvern Nazzjonalista qatt ma ħa interess biex jimplimenta bħall-pitch tal-waterpolo, grawnd tal-futbol, il-promenade tal-Qajjenza, l-għeluq tal-impjant tal-gass fil-Qajjenza u l-applikazzjoni biex jingħalaq l-impjant 31 ta' Marzu (magħruf bħala tax-Shell) li l-istess tankijiet huma ftit metri 'l bogħod mir-residenzi. Allura wieħed jistaqsi: għalfejn il-Partit Nazzjonalista mhu qed isemmi xejn? Ma jridx li joħloq preċedent biex meta xi darba jkun fil-Gvern jibqa' għaddej minn fuqna bħal romblu bħalma għamlulna fil-passat? Politiku li kapaċi jmexxi jkollu viżjoni u jkun kapaċi joħloq bilanċ bejn ir-residenti tar-raħal u t-tkabbir ekonomiku, bħalma wera l-PM Dr Joseph Muscat. Gvern li jifhimna, Birżebbuġa